nb en ca da hbs_lat de da da da ca en en sv it da da en nl da de nb da en en de da da da da da da da da da da da da da da da da da da da da da da da da da da da da da da da da da da da da da nb de da da da da da sv da da da da da da da da de sv da da sv da da da da da nb en en en en en da da da de sv da da da da sv da da da da de sv da da sv nb da da da sv da da da da da da sv nb da da da da da da da da da da da sv da da da da da da sv nb da da da da sv nb da da da da da da da da da da da da en nb sv nb da da sv da da da da sv da da da da da sv nb da da da da sv da da da en sv nb da sv da da sv da it en da nb da da nn sv da en
19 juli 2004 | Fupnumre & Svindel | 19 Kommentarer
En lille metalplade med en indgraveret syvtakket stjerne og med stjernesymboler i hver tak skaber mirakler. Syvstjernen har en forunderlig kraft som virker helbredende, hævder sælgeren, firmaet Sevenstar International, hjemmehørende i Skibby på Sjælland.
I august 1993 havde sælgeren, Baron Joachim Wedell-Wedellsborg og fru Kamma, hyret Falkonér Centeret til en salgsdemonstration. 500 mennesker var mødt op, mange kom langvejs fra dels til foredrag om syvstjernens magiske virkning, dels for at opleve den efterfølgende massehealing med lys, lyd og farve.
I Politiken den 22. august 1993 skriver Louise Detlefsen at af deltagerne er kvinderne i overtal. Kamma Wedell-Wedellsborg indleder mødet med at byde velkommen, og giver udtryk for håbet om at deltagerne kan føle de gode vibrationer.
Kamma Wedell-Wedellsborg, der også driver en skole for zoneterapeuter, beretter nu om sin vej til erkendelse af Syvstjernens virkninger, nået gennem eksperimenter. Der refereres til, at en ringe vin anbragt natten over på en Syvstjerne smager bedre dagen derpå, og at en Syvstjerne anbragt på en skraldespand fjerner lugten. Der følger også beretninger om de helbredende virkninger.
Senere bliver en stor parabol indeholdende en stjerne lavet af sølvpapir sat i rotation hvorved energier skulle nå ud til publikum. På et spørgsmål fra baronen, om der er nogen der kan mærke noget, bekræftes dette ved håndsoptrækning fra en snes mennesker.
De blandt publikum der ikke allerede har dråbeformede øreringe med en indgravet Syvstjerne, eller en metalplade hængende om halsen, kan forsyne sig i pausen fra otte salgsborde med Syvstjerner i alle størrelser og til priser helt op til det magiske kronebeløb på 777 kr.
Efter pausen aflægger tidligere patienter vidnesbyrd for publikum., de har alle nydt godt af Syvstjernens kræfter.
Louise Detlefsen skriver, at en ældre tilfældigt udvalgt kvinde fra publikum sidder badet i projektørlys, mens Joachim trækker smerterne fra højre arm ud af den venstre. Den magiske stjerne bliver kørt op ad hendes arm. På et tidspunkt standser Joachim sine bevægelser og en meter fra armen ælter han et eller andet usynligt i den tomme luft  “Til at begynde med har han ikke meget held med sig. Kvinden mærker både varme og kilden i fingrene, men kan ikke føle, da Joachim trækker smerterne ud af armen med en usynlig fiskesnøre.”
Det store healing-show fortsætter til hen mod midnat, og efterhånden siver publikum ud, mens otte behandlere på scenen ihærdigt arbejder med otto frivillige patienter, inden Joachim Wedell Wedellsborg runder den lange aften af med ordene: “Jeg vil ikke kalde det mirakler, selv om vi nogle gange bliver overraskede over, hvor stærkt stjernen virker.”
Tidligere har der været udført syvstjerne-healing i Århus, hvor omkring 600 mennesker ville høre om de magiske virkninger og gerne selv prøve dem på egen krop. I følge heraf bragte Århus Stiftstidende flere vidnesbyrd fra mennesker, der kunne fortælle om lindring af smerter og helbredelse.
Således kunne det også berettes, at alene Det Ukendtes boghandel i Århus i løbet af blot en måned havde solgt stjerner for omkring 65.000 kroner. Den mindste koster 98 kroner, og er fremstiller af kobber. Vil man have forsølvet kobber er den dyrere.
Syvstjernens historie kan man læse lidt om i Jørgen A. Jacobsens bog Syvstjernen , der udkom i 1991 og siden er genoptrykt i flere oplag.
Forfatteren beretter at han i 1984 traf en såkaldt cosmolog ved navn Villy Fabricius, og som gennem pyramidens form nåede frem til det magiske 7-tal således: Pyramidens består af fire trekanter. Fire er universets fysiske tal, verdens tal. Tallet tre er universets åndelige tal, det vil sige Gud. Lægger man så fire og tre samme får man tallet syv – det fuldkomne tal! Inde i den syvtakkede stjerne var der også et hjulkors.
Dette blev udgangspunktet for Jørgen Jacobsen, som fra denne basismodel udviklede den Syvstjerne vi kender i dag med himmellegeme-symbolik, og med referencer til oldtidsmystik omkring tallet 7 som et helligt tal, samt inspiration hentet fra nogle dele astrologi, pyramideenergi, chakra-lære, farveterapi og ædelstenshealing.
I al korthed beskrives Syvstjernen som en slags antenne der opfanger universets syv grundlæggende energier, og på denne måde genopretter den naturlige forbindelse til universet og derved nedbryder de blokeringer der er årsag til sygdom. Ifølge Jørgen Jacobsen.
Et behandlingsskema viser hvordan man håndterer diverse skavanker med sin Syvstjerne. Hver tak på stjernen har sit himmellegeme-symbol med tilknyttet farve, og hvert himmellegeme knytter sig til bestemte kropsfunktioner. Har du eksempelvis gigtsmerter i en skulder, så tager du din Syvstjerne og holde den således at stjernetakken med symbolet for Saturn og farven violet peger ind mod skulderen. Har du hovedpine bruger du Mars, mens Venus klarer ærterne såfremt du lider af hysteri.
Jørgen Jacobsens bog indeholder en mængde case-stories over virkningen af Syvstjernen. De fleste går på smertelindring og fjernelse af spændinger af psykisk og fysisk karakter. Der er ingen eksempler på helbredelse af konstateret kræft, muskelsvind eller leddegigt.
Hvis en syvstjerne virker, så må virkningen være et psykologisk fænomen, en placebo-effekt. Tror man at syvstjernen virker, så har den også en virkning. Det samme sker hvis man tror, at man ved at gå med en billig kastanje i lommen er sikret mod gigt, eller at man sover mere trygt om natten, hvis man har nyeste nummer af Basserne liggende under hovedpuden.
Den tidligere formand for Sammenslutningen af Alternative Behandlere, Tommy Ågaard, mener, at man med syvstjernen befinder sig på overtroens grund. At troen på syvstjernen har en psykosomatisk effekt, men at al virakken omkring syvstjernehealing “er en omgang opgejlet halleluja”, mener han.
Tidens trend hedder i dag syvstjernen. Tidligere har man kunnet klare sig med håndspålæggelser, penduler og et bredt sortement af amuletter. En af tidens mirakelmand hedder i dag Joachim Wedell Wedellsborg.
Baronen er, kunne man næsten tro, nærmest besat af syvtallet. Efter sit ægteskab med baronesse Kamma fandt han ud af, at det skete efter: syv år, syv måneder, syv uger og syv timers bekendskab. Desuden er han ved at skrive sine erindringer under arbejdstitlen Vejen til stjernerne .
Detlefsen, Louise: Ja, jeg mærkede “et eller andet”. Politiken, 22. august 1993
Detlefsen, Louise: “Opgejlet halleluja”. Politiken, 22. august 1993
Hejlsvig, Jørgen: 600 i kø for at blive kureret. Århus Stiftstidende, 4. april 1992
Hejlvig, Jørgen: Født under en syvstjerne. Århus Stiftstidende, 5. april 1992
Hejlsvig, Jørgen: Joans rygsmerter forsvandt. Århus Stiftstidende, 12. april 1992
Hejlsvig, Jørgen: Jordens antenne. Århus Stiftstidende, 22. marts 1992
Hejlsvig, Jørgen: Syvstjernet baron. Århus Stiftstidende, 22. marts 1992
Jacobsen, Jørgen A.: Syvstjernen : livskvalitet og helbred i en større helhed. Skibby : Cosmofelt, 1992.
Poulsen, Peter: Derfor bliver folk raske af en skive metal. Århus Stiftstidende, 26. april 1992.
Schade, Virtus: Reportage fra landet mellem himmel og jord. Berlingske Tidende, 28. februar 1993.
Kilde: Para-nyt 1994 nr. 2
Jørgen på 22. august 2011 ved 21:22
Tak for en interessant velskrevet artikel om en ting, der i den grad kalder på sund skepticisme. En sag kan selvfølgelig ses fra flere sider, og med scepticas nye hjemmeside, kan man nu heldigvis få lov at scepticere den anden vej.
“Vi ønsker ikke at være et netværk af folk, der står på sidelinjen og peger fingre af kvajpander. Som skeptikere går vi ud med positive budskaber om, hvor fantastisk verden er, hvordan vi tror den virker, og hvor unødvendigt det er at fylde den med myter og spøgelser.”
At scepticere eller “buste myter” kan spare megen tid og penge, og det er vel formålet her, ellers ender det i domme uden undersøgelse.
“Tror man at syvstjernen virker, så har den også en virkning.” Det er en formodning, dømt til at være en dom. Placebo og autoritetstro til læger er fantastisk stærk, er der jo mange eksempler på. Men er det nu gældende med de “energier” mange kan mærke ved healing, pyramider, krystaller og syvstjerner. Kunne det tænkes, der sker ting, vi ikke umiddelbart kan forklare, når en ikke-troende får sig en overraskelse? Dom: Verden er fantastisk 🙂
admin på 24. august 2011 ved 19:52
Det er en rimelig konklusion baseret på hvad vi ved om netop placebo og autoritetstro.
Det kan sagtens tænkes at der sker ting vi ikke umiddelbart kan forklare. Det er bl.a. derfor at vi som skeptikere undersøger påstande og ikke blot afviser pr. definition. Men det bør ikke forlede os til at blive overbevist om ubegrundede postulater om f.eks. de “energier” du nævner. Når man tester videnskabeligt for om disse “energier” eksisterer, har man hidtil fundet at de ikke gør.
Jeg kan se at du selv fabrikerer og sælger syvstjerner, med påstande om at de helbreder sygdomme. Jeg ser også at du på ingen måde dokumenterer videnskabeligt at dine produkter virker – udover netop placebo effekten.
Hvis du mener at du kan demonstrere disse energier i en kontrolleret test, vil vi meget gerne teste dig. Testen og resultatet heraf vil blive offentliggjort på Skepticas site.
Du kan kontakte mig på cfl@skeptica.dk. Jeg ser frem til at høre fra dig!
Jørgen på 26. august 2011 ved 9:22
Jo, tak for invitationen da. Som laborant har jeg da lavet den del forsøg. Jeg vil mene det er muligt at indikere noget ihvertfald, fx med dyrs adfærd. Men pyramider har vist sig mildest sagt vanskelige at teste i laboratorier, noget lignende med syvstjerner, selvom de er meget lettere at have med at gøre og har flere aspekter. Den ene gang kan man lave dobbelt blindtest med fx vinsmagning og næste gang ingenting. “påstande om at de helbreder sygdomme” er nu ikke noget ordbrug jeg ville anvende. Jeg kan bare tale ud fra 26 års erfaring og foreslå at kigge nærmere på muligheder. Det behøver vel ikke at betyde man lokker nogen til at bruge penge på noget unødvendigt, når det er en forsvindende lille del i forhold til en milliardindustri med et massivt opbud af luksusvarer eller medicinalprodukter, med lokkende og lovende millionklasse reklamekampagner.
admin på 26. august 2011 ved 19:19
Svaret er altså nej? Du kan ikke demonstrere disse energier i et kontrolleret forsøg?
Hvis du ikke vil bruge ord som at “helbrede sygdomme”, så kunne du måske forklare hvorfor du gentagne gange reklamerer heftigt for dit produkts helbredende kræfter på din danske site:
“Den universelle antenne for bedre helbred”
Og fra hovedsitet, thesevenstar.com:
“One of te reasons may be its reputation as a healing tool”
“2011.03.11 – Joachim and Jørgen (me) are treating my sister and her husband. At this moment I give Access Bars, a great complimentary treatment to Te Sevenstar.”
“Joachim Wedell-Wedellsborg is doing a treatment, and other people joins him and have fun. They find out, that it may not be Joachim’s own powers, but maybe te Sevenstar itself.”
Og her kan vi se et billedshow hvor mennesker bliver behandlet:
Jørgen på 27. august 2011 ved 10:47
Der er jo dømt go gammeldags Fup og svindel og charlatan her, det er íhvertfald den kategori vi befinder os i. Nu er vi jo ikke i levnedmiddelindustrien. At man ikke videnskabeligt kan underbygge sit produkt endnu ihvertfald, gør det vel ikke ulovligt eller forkert at sælge det?
PS: Den CAPTCHA funktion kunne være smartere, man mister alt det man har indskrevet, hvis man ikke lige svarer korrekt.
admin på 5. oktober 2011 ved 21:03
Det kan da ikke være din oprigtige mening at det skal være forbrugeren der skal beskytte sig mod falske påstande fra producentens side?
Jørgen på 15. oktober 2011 ved 12:24
Er det ikke falske påstande når Skeptika placerer deres ofre i kategorien for svindlere og bedragere?? Skeptica ligner en gang heksejagt sponsoreret af medicinalindustrien, hvis man var tilhænger af konspirationsteorier 😉 måske vi kan holde os til at prøve at afdække myter, man behøver ikke se spøgelser overalt. Syvstjernen er et projekt, ikke nogen business. De der har forsøgt at rende af med ideen for at spinde guld på den gik i sig selv. Er det myte eller fakta, er det ren og skær placebo? Det må være pointen. http://7stjernen.dk/bag-syvstjernen/#er-der-noget-bevis
Dann på 24. oktober 2011 ved 21:04
Man kan vel næppe seriøst beskylde Skeptica for at “se spøgelser overalt”. Faktisk ser vi så få, at vi flere gange har anmodet folk, der tror på den slags, om at komme og vise os bare et enkelt lille bitte et af slagsen, men heller ikke disse opfordringer har resulteret i synet af genfærd.
Spøgelsessynerne i Skeptica er lige så sjældne som sponsorkroner fra medicinalindustrien, så mon ikke kinesiologen Jørgens konspirationsfantasier hænger sammen med, at han benytter lejligheden til at linke til sin hjemmeside, hvor der sælges …. ja, hvad mon? Syvstjerner, såmænd!
At vi samtidig skal høre den begrædelige historie om, hvor frygteligt dyrt det er at lave videnskabelige tests, bekræfter kun indtrykket af alt.med.ernes useriøse selvynk. At troen på syvstjernernes mirakuløse virkninger er en vrangforestilling, kan man godt demonstrere med simple, billige forsøgsprocedurer. Det kræver ikke de millioner, som Jørgen synes, at det er så synd for ham selv, at han ikke har.
Jørgen på 2. november 2011 ved 14:12
Tak for svaret Dan.
Interessant diskussion stadig. Der er da vist både følelser og afsky bag Skepticas holdninger. Det ser da ud til man mistænker, nærmest konspirerer om alternative folk, som automatisk er enten vildledte eller svindlere. Jeg kender mange alternative, mange af dem har en sund skepsis og humor.
Jeg kan også godt lide en en mere konkret materiel holdning til tilværelsen, det er ligesom matematik, så ved man hvad man har med at gøre. Ved ikke helt om I Skeptica folk er helt ateister og ikke tror på noget mellem himmel og jord før det er solidt bevist. Alt andet må man ikke.
“benytter lejligheden til at linke til sin hjemmeside, hvor der sælges ” Det var nu en opfordring fra Claus om at lægge link til en form for undersøgelse, og folk der læser denne disussion er nok ikke dem der vil købe noget alligevel 😉
Jeg får nok stadig ikke det sidste ord her … Men bare flere kunne deltage.
Dann Simonsen på 7. november 2011 ved 12:29
I lige måde, Jørgen.
Ja, der er da sikkert “følelser” bag nogle af “Skepticas holdninger”, men de går næppe så vidt som til “afsky”. De overtroiske, det være sig folk, der forsøger at leve af det, eller deres kunder, er sjældent så forfærdeligt forskellige fra andre mennesker, og heller ikke fra os, at der er grund til at finde dem decideret afskyelige. Det er da muligt at komme i tanker om kultledere med menneskeliv på samvittigheden, hvor en sådan følelse måske vil være anbragt, men alt i alt har de nok formået at slå færre ihjel end statsledere uden større hang til overtro.
Selv kender jeg også en del overtroiske, og du har da ret i, at mange af dem har både humor og det, som du kalder “sund skepsis” – dog sjældent eller aldrig over for deres egne yndlingsforestillinger, men også dette er en såre menneskelig ting, og ikke noget, der kun karakteriserer “de alternative”.
Med hensyn til os “Skeptica folk”: Vi har yderst forskellige holdninger til religion og ateisme! Der er kristne iblandt os, og der er mere eller mindre militante ateister eller agnostikere. Mig bekendt er der ingen astrologer, numerologer, healere eller clairvoyante, og vores kristne plejer at udmærke sig ved at være de første til at kritisere foreteelser som kreationisme, helbredelse via bøn og grædende Madonna-statuetter, så der er faktisk nogle af os, der “tror på noget mellem himmel og jord før det er solidt bevist,” men det gør de så i andre sammenhænge.
Jeg tror ikke, at der er mange af os, der mener, at overtroiske “automatisk er enten vildledte eller svindlere.” Nogle er vitterligt deciderede svindlere, hvilket man kunne se eksempler på, da Morten Spiegelhauer & Co. afslørede dem i de to udsendelser om De falske åndemagere: http://programmer-dyn.tv2.dk/operationx/programmer/article.php/id-11658577:de-falske-%C3%A5ndemagere.html
Men i samme udsendelser var der også eksempler på en kategori, som du ikke nævner: selvbedragerne, som vitterligt tror på det, som de fortæller. Og også i forbindelse med dem, som du kalder “vildledte”, vil det ofte være nødvendigt med en god portion selvbedrag for at hoppe på de alternative tilbud. Der er jo masser af hensynsløse mennesker, der forsøger at berige sig på de mest sårbare: de uhelbredeligt syge eller afdødes pårørende, som ikke kan komme sig over tabet. Når man befinder sig i en sådan situation og brænder efter at tro på en kur eller det evige liv og muligheden for at kontakte de afdøde, er det nemt at hoppe i med begge ben, når en svindler hævder at besidde det, som man længes efter.
Men også i forbindelse med anden tro på det overnaturlige er der felter, hvor det er ret let at narre sig selv: Det virker fx, som om de fleste af dem, der hævder at kunne måle ‘jordstråler’, faktisk selv tror på, at de kan. Adskillige tests har ganske vist påvist, at de ikke kan. Når de alligevel tror, at de kan, bedrager de sig selv, men det er det også relativt let at komme til at gøre i forbindelse med de forskellige udgaver af pilekviste på grund af den såkaldte ideomotor-effekt: http://www.skepdic.com/ideomotor.html
Det er muligvis også ideomotor-effekten, som du lader dig bedrage af (og derefter bedrager dine patienter med), hvis du praktiserer den gængse måde at lave en kinesiologisk diagnostik på: http://www.skepdic.com/akinesiology.html
Jeg kan med andre ord sagtens se, hvorfor det for dig ser ud som et faktum, at kinesiologien virker, men hvis du har respekt for både din egen forstand og dine eventuelle klienters helbred, burde du være interesseret i at teste, om du rent faktisk mærker det, som du tror, at du mærker, og en sådan test er relativt let at lave. Ved ikke at lave den og i stedet holde fast i vrangforestillingen sætter man sine klienters helbred på spil, og i værste fald kan man risikere at hjælpe dem med at tage livet af sig selv, sådan som det var tæt på at ske for Torben Frank Andersen og hans forretning Allergikompagniet sidste år, da han anbefalede en peanutallergiker at gå hjem og prøve at spise jordnødder! http://www.dr.dk/Nyheder/Indland/2010/03/31/104820.htm
I den slags sager kan mine følelser godt komme i kog – især når jeg ser, at manden fortsætter med sin praksis, selv om selvbedraget efterhånden burde være gået op for ham. Hvis du læser kommentarerne til artiklen i dr.dk-linket, vil du i øvrigt kunne se eksempler på folk, der har oplevet at blive svindlet af kinesiologer men selv var i stand til at gennemskue det, der foregik. Det er da muligt, at kinesiologerne selv tror på det og dermed ikke er kyniske svindlere, men det bliver nu engang ikke mindre farligt af, at udøveren selv tror det. På det punkt er en kynisk psykopatisk bedrager, der selv er helt klar over, at der er tale om svindel, hverken mere eller mindre farlig end en selvbedragerisk, godtroende en af slagsen.
Vi vil meget gerne være dig behjælpelig med at lave en test af den kinesiologiske måde at diagnosticere på. Det er relativt enkelt og vil ikke koste dig en krone!
Jørgen på 8. november 2011 ved 8:59
Jo, ganske interessant stof du kommer med. Jeg vil gøre det kort. Er som sagt selv tilhænger af at vide hvad man har med at gøre. Jeg undres selv over mangel på skepticisme, men kan også se at mange får stor hjælp fra placebo ting. En hjælp som de ellers ikke ville have fået. Og det er noget skeptikere på overdrevet glemmer. Er også udmærket klar over mulighederne for hurtige penge også i mystikkens boldgade, og ser det fx i form af diverse vidunder armbånd, der selv som dårlige kopier af de originale, kan give positive målinger i en MR scanner. Men Skeptica folkene glemmer hvor mange der har fået et bedre liv og helbred af den placebo. Man falder let over enkeltstående tilfælde hvor alternative har kvajet sig, men læger kan tillade sig at kvaje sig i meget større format.
Spiegelhauer er da også cool, men på den anden side er den slags udsendelser også business, hvor der skal skabes en succes, og der klippes og klistres efter behov, sandheden bliver anden prioritet.
“Det er muligvis også ideomotor-effekten, som du lader dig bedrage af (og derefter bedrager dine patienter med)”
Betegnelsen “bedrager” er da vist en Skeptica overbevisning 😉 Men godt du siger “muligvis”, for det kunne jo være det i forvejen er mit mål at finde placeboens rolle i mit projekt. Det er business, hvis man foretrækker de muligheder, men det egner Syvstjernen sig ikke til, hvis man vil udforske fænomenet.
Nu vil jeg gerne videre til en anden kategori end “Fup og svindel”. Tak for en god debat og ideer, måske I skeptik elskere også synes I har fået en form for input.
Dann Simonsen på 9. november 2011 ved 8:27
Du skriver: “Er som sagt selv tilhænger af at vide hvad man har med at gøre” og “undres selv over mangel på skepticisme“.
Det er beklageligt, at du ikke desto mindre øjeblikkeligt takker (af?) for debatten uden at tage imod tilbuddet om at teste de evner, som du i anden sammenhæng reklamerer med, ligesom du helt afholder dig fra at kommentere din kollega ud i kinesiologien, Torben Frank Andersen, og hans livsfarlige rådgivning til allergikere.
Det plejer at have konsekvenser, når læger “kvajer sig“, som du skriver: De fratages autorisationen og får ikke lov til at arbejde som læger mere. Og når læger udskriver recept på placebo, har de i det mindste de kvalifikationer, som det kræver at undersøge patienterne på betryggende vis for at tage stilling til, om placebo eller et middel med andet end psykologisk virkning er den bedste løsning.
At søge trøst i det overnaturlige i stedet for at rette sig efter lægens anvisninger kan være besnærende for mange, men livsfarligt: Senest afkortede det tilsyneladende det angivelige geni Steve Jobs liv betydeligt, at han ventede alt for længe med en egentlig behandling, fordi han havde alt for stor tiltro til alternativ medicin.
Mogens Winther på 9. november 2011 ved 14:14
Undskyld, hvis jeg , som skeptiker må få lov til at ytre mig.
Den famøse syvstjerne, som diskussionen drejer sig om, ligger faktisk på skrivebordet foran mig, i en smuk højtidelig “original” gaveæske fra ”Sevenstar International”.
Syvstjernen er en simpel plade af messingblik – påstemplet de 7 astrologiske planet tegn.
Syvstjernen påstås ekstrem virkningsfuld, det vedlagte materiale fortalte bl.a. den rørende historie om en stakkels hund, der havde åh så svært ved at lade vandet. Men få strygninger med den kraftfulde syvstjerne var nok til fuldkommen helbredelse, man formoder det stakkels lille kræ løb glædesstrålende ind og p…… på gulvtæppet. : – )
I min erhvervsaktive tid som gymnasielærer havde jeg en klasse hvor vi skulle gennemgå det matematiske begreb ”binomiel hypotese-test”. Det lyder svært kedeligt, og er det også hvis man holder sig til bogens rent teoretiske gennemgang.
Men emnet lader sig fortrinligt illustrere via f.eks. denne fantastiske syvstjerne.
Man placerer to stole i lokalet –begge med puder på. Under en af disse puder gemmer man så syvstjernen – hvorefter eleverne kaldes ind i lokalet, en efter en.
Elevernes opgave er derefter at sætte sig på stolene, og fortælle under hvilken pude de mener at kunne mærke syvstjernens ”universelle kraftfelt”.
Når så hele klassen har gennemført forsøget overfor løbende videokamera – tæller man op i fællesskab og har et fortrinligt statistisk materiale til at dokumentere syvstjernens påståede virkning.
Desværre viste syvstjernen sig at være komplet virkningsløs, ingen elever p….. på gulvet, og kun halvdelen af eleverne kunne gætte under hvilken af de to puder den kraftfulde stjerne befandt sig.
Forsøget tog kun 25 minutter – så nemt havde det altså været for syvstjerne-Jørgen at deltage i en test.
Men nej, som sædvanligt rummer den alternative branche kun varm luft og store armbevægelser…
Pensioneret gymnasielærer i mat, fys, nf og ast
Dann på 10. november 2011 ved 10:05
Af en eller anden grund hører den alternative ‘skepsis’ altid op på det punkt, hvor den kunne blive omsat i praksis:
Jørgen på 11. november 2011 ved 9:26
Udmærket forsøg af Mogens. Overrasker ikke mig. Som jeg også i forvejen skriver, og altid har skrevet, så er min erfaring at blind forsøg med pyramider og systjerner kan virke overbevisende og senere med samme forsøg, er der ingenting at spore. Dermed ikke ment at det hele bare er ren placebo, og skal forkastes, det er interessant at gå mere i dybden med det. I stil med e-sans henvisningen, er det interessant gennem 26 år stadig at opleve de sejeste skeptikere indrømme tydeligt at kunne mærke energier omkring Syvstjernen. Og skeptikerne forbliver skeptikere som de altid har været. Men klart, der er mange alternative der ikke tør sætte spørgsmålstegn ved deres metoder, hvis det kan true deres levebrød. Der kan sælges mange plagiat armbånd med hologrammer, som umiddelbart får nogen til at føle sig bedre tilpas.
Placebo eller ej. Heldigvis er tendensen i samfundet at anerkende hvor meget det alternative har suppleret sundhedsvæsenet og sparet samfundet milliarder til sygesenge.
Nu må det være det sidste fra mig her. Der er andre mere egnede foras for de her ting end lige i en kategori hvor der er dømt fup og svindel. Rent faktisk hedder kategorien netop det.
Jørgen A.J. på 12. november 2011 ved 7:49
Jeg vil gerne slutte som jeg startede denne debat med at citere fra Skeptica formålsparagraffen:
“Vi ønsker ikke at være et netværk af folk, der står på sidelinjen og peger fingre af kvajpander. Som skeptikere går vi ud med positive budskaber om, hvor fantastisk verden er, hvordan vi tror den virker, og hvor unødvendigt det er at fylde den med myter og spøgelser.”
Hvad med snart en status på selv-skepcis inden I skaber for mange billeder af bedragere. Jeg tror ikke jeg er den eneste der har det indtryk at I elsker at kritisere og intellektualisere frem for alt.
Når i nu svarer kan det så ikke blive lidt kortfattet, jeg synes indlægende er mega lange.
Dann på 13. november 2011 ved 8:46
Hvis man slynger om sig med “Det ser da ud til“, “Ved ikke helt om” og andre helt igennem uunderbyggede formodninger og anklager: http://skeptica.dk/artikler/?p=1368#comment-10270
så kan det gøres meget, meget kortere end et svar på samme, der både argumenterer og dokumenterer: http://skeptica.dk/artikler/?p=1368#comment-10272
Men lad mig gøre svaret kort i denne omgang, eftersom du udtrykkeligt beder om det:
Hellere end at “kritisere og intellektualisere” ville vi have foretrukket en praktisk test af kinesiologien og syvstjerne-troen. På dette punkt er det ikke os, der er verdensfjerne og ‘intellektualiserer’.
Mogens Winther på 30. juli 2016 ved 13:02
I gymnasiesammenhæng lærer man ofte om begrebet “hypotese-test”. Har man lyst, ligger der en elevvejledning til fri brug: Noter om hypotese-test , sandsynlighedsfordeling – med mere.
Her placeres syvstjernen under en af to puder, og eleverne skal herefter fortælle, hvilken pude de mærker de mystiske stråler fra. Desværre dumper syvstjernen med et brag – gymnasieelever kan i hvert fald ikke mærke nogen effekt – men det er nok fordi de er så forskrækkeligt skeptiske…
Dann Simonsen på 30. juli 2016 ved 13:08
Eller også er de bare ikke tilstrækkeligt e-sanselige. 🙂
Indsend Kommentar Annuller svar
Din e-mailadresse vil ikke blive publiceret. Krævede felter er markeret med *
Dann Simonsen til Havana-syndromet – et argument for at eliminere det usandsynlige
Dann Simonsen til Hysteriet omkring ‘Havana-syndromet’ og den store afledningsmanøvre
Dann Simonsen til Hysteriet omkring ‘Havana-syndromet’ og den store afledningsmanøvre
Følg Skeptica på Facebook
Læs om vores privatlivspolitik.